Heger, Eduard, predseda vlády SR (2021-06-15):
Ďakujem veľmi pekne, pán predsedajúci. Vážené dámy, vážení páni, dovoľte mi, aby som na úvod uviedol, že 12.10 budem musieť odísť, pretože 12.20 príde Sebastian Kurz na oficiálnu bilaterálnu návštevu, takže skúsim predniesť svoj prejav v tých dvadsiatich minútach. Dámy a páni, táto schôdza veľa hovorí práve o predkladateľovi Robertovi Ficovi a kauzách jeho vlády a prirodzene aj vlády Petra Pellegriniho, pretože práve táto schôdza je vyvrcholením odhalenia Roberta Fica, ale zároveň aj jeho pravej ruky Petra Pellegriniho. Myslím si, že minimálne v tejto sále dnes už všetci vidíme, o čo týmto pánom ide a taktiež aj ich straníkom. Je zjavné, že chcú zmariť vyšetrovanie svojich nominantov, ich priateľov, lebo sa boja, že budú vypovedať aj na nich. Myslím si, že je to úplne naozaj zjavné a všetci, ktorí tu sedíme, to jasne vidíme. Pozrime sa aj to, čo sa udialo za posledných niekoľko týždňov. Tlačové besedy Roberta Fica a jeho straníkov, stupňujúce sa pomaly už dve-tri za jeden deň. Bolo zaujímavé pozorovať, ako v počiatku priskočil na tento istý mód aj Peter Pellegrini, ale myslím si, že po pár týždňoch rýchlo zbadal, že toto nie je dobrá cesta, pretože veľmi rýchlo sa vyfarbil aj on a ukázalo sa, aké silné puto je medzi týmito dvomi pánmi, a tak radšej pre istotu ani nepodpísal tento návrh na odvolanie Romana Mikulca. A myslím si, že sa to jasne potvrdilo aj v úvodnom slove Roberta Fica. Robert Fico jasne povedal, že dvanásť rokov sa nikdy nepoužilo v politickom boji trestné právo. Ani vlády po Vladimírovi Mečiarovi nesiahli po trestnom práve. Takto to hovoril Robert Fico. Čiže ja sa pýtam Roberta Fica, toto je vaša predstava, beztrestnosť politikov? Čiže sú to ľudia s inými právami? Tak tomu máme rozumieť? Čiže politici podľa vás môžu páchať trestnú činnosť a ostať beztrestní. Lebo to je to, čo tu dnes Robert Fico povedal. Ale v právnom štáte beztrestní ostávajú ľudia, ktorí nepáchajú trestnú činnosť. Myslím si, že to je úplne jasné, tak by to malo byť. Čiže politici nie sú žiadni nadľudia, ktorí by si mohli užívať beztrestnosť len preto, že boli politikmi a môžu páchať trestnú činnosť, koľko sa im zachce. Ale, Robert Fico, aj tu klamete! My sme nezabudli a veľmi dobre si pamätáme. V prvom rade to tu aj veľmi odznelo, kriminalizácia Romana Mikulca. Ale môžme pokračovať kriminalizáciou vašich vlád, vy, ktorí hovoríte, že trestné právo sa nebude používať na politický boj. Kriminalizácia Igora Matoviča, kriminalizácia Gábora Grendela, kriminalizácia Jaroslava Naďa. Ale v jednom máte pravdu, pán Fico, trestné právo sa nesmie používať v politickom boji. A to si nemôže nikto dovoliť ani dnes. S týmto úplne súhlasím. Nemôže sa použiť v politickom boji. Ale poďme si teda zrekapitulovať trošku, čo sa udialo možno za ten posledný rok a pol. Pretože naša vláda nastúpila ako odpoveď ľudí vo voľbách, veď inak by sme tu neboli. Boli voľby a čo tí ľudia chceli? Prečo nás tí ľudia volili? Pamätáte si ešte? Žeby to bola reakcia na to, čo tu SMER dvanásť rokov stváral, čo sa tu dialo tých dvanásť rokov? Žeby to bolo, myslím si, že do veľkej miery a u mnohých aj voličov strany SMER a dnes už voličov aj strany HLAS, precitnutie z vlád Roberta Fica a Petra Pellegriniho? Žeby to bolo to neudržateľné prenikanie pravdy o tom, že chápadlá mafie siahajú až na najvyššie poschodia štátu? Áno, presne toto bolo, a preto nám ľudia dali dôveru vo voľbách, a dokonca ústavnú, a dali nám mandát, aby sme uvoľnili polícii ruky aj prokuratúre, aj súdom. A to sme aj spravili. No a, prirodzene, ony začali konať. Ale tu si povedzme dôležitú vec. Neboli to nejakí naši noví policajti, nejakí naši noví vyšetrovatelia, nejakí naši noví prokurátori, nejakí naši noví sudcovia. Dámy a páni, toto sú ľudia zo systému, skúsení, dlhoroční ľudia v systéme. O čom sa tu, prosím, ideme baviť? Ako, prepáčte, tieto rečičky, ktoré tu pán Fico sa snaží predkladať a navodzovať dojem o tom, že sú tu nejakí ľudia, tak sú to skúsení ľudia v systéme, ktorí sú tu roky. My sme len rozviazali ruky a postupne sa tá očista začala. Áno, navolili sme, navolili sme novým spôsobom, verejným vypočutím generálneho prokurátora a špeciálneho prokurátora. Dokonca zvolený bol aj policajný prezident, ale opäť žiadne neznáme tváre, veľmi dobre známe tváre. Dokonca aj policajný prezident bol volený predsa stranou SMER a HLAS a za generálneho prokurátora kto hlasoval? Hlasovala veľká skupina poslancov aj opozície. Takže hovoriť tu o nejakom spiknutí je naozaj absurdné! A tieto orgány začali konať. No a postupne obvinení začali, tak ako to povedal aj Robert Fico, začali udávať svojich vlastných. Ako je úplne až absurdné počúvať, ako sa tu Robert Fico vyjadruje o nominantoch svojej vlády, ktorých tam on dosadil s jeho vedomím. Veď nebuďme naivní, tu išlo o čelných predstaviteľov a dnes o nich hovorí, že sú to kriminálnici. Takže toto bola vaša vláda, toto boli vaše nominácie. Takáto skvelá vláda ste boli, že dnes poviete o svojich nominantoch, že sú to kriminálnici! A nám idete niečo povedať? (Potlesk.) Dámy a páni, vaši nominanti, vaši nominanti dnes svedčia voči vašim ďalším nominantom, voči vašim priateľom a chcete nám povedať, že my máme robiť nejaký poriadok? Samozrejme, že by ste si asi radi zjednali poriadok so svojimi nominantami a so svojimi priateľmi. Len, žiaľ, sú v kolúznej väzbe a tam si s nimi poriadok neviete, ako ste boli zvyknutí. Ale kolúzna väzba nie je nový výmysel. Opäť, je tu roky. Legislatívu sme v tomto nemenili. Ale, prirodzene, krik začal, akonáhle orgány začali konať, ako očista sa spustila a postupne sa aj tento krik stupňoval práve tým, že títo obvinení čím ďalej, tým viacej začali rozprávať, a dokonca niektorí z nich sú už aj odsúdení súdmi, sudcami, ktorí sú tu dlhé roky v systéme. Opäť zopakujem, my sme si nedoniesli svojich sudcov, my sme si nedoniesli svojich vyšetrovateľov, my sme si nedoniesli ani svojich prokurátorov. My sme im len rozviazali ruky. Prestal tu byť strach, že politici zasahujú do takýchto konaní. Čiže sú to všetko vaši ľudia, hoci ich dnes nazývate kriminálnici. Viete, aj my sme robili ako opozícia schôdze na odvolávanie aj ministra vnútra. Ale spomeniete si prečo? Pretože váš minister vnútra tvrdil, že skutok sa nestal. Aj v prípade Bašternáka sa skutok nestal a ďalej. Ale dnes je už pán Bašternák právoplatne odsúdený za skutok, o ktorom ste vy tvrdili, že sa nestal! (Potlesk.) Čo viac potrebujete počuť? Akože to naozaj si myslíte, že sme tak naivní, že takýmito rečami nás opijete? My si to veľmi dobre pamätáme. Veď toto samo osebe jasne hovorí o vašom pokrytectve. Skutok sa nestal v prípade pána Bašternáka a dnes je právoplatne odsúdený. Samozrejme, je tu toho, toho omnoho viac a je úplne zjavné, že to chcete zastaviť. Ale prečo to chcete zastaviť? Máte sa čoho báť? Zastrašujete policajtov, vyšetrovateľov, prokurátorov a sudcov. Opäť tých, ktorí sú dlhé roky v systéme a roky ste vy manipulovali orgány činné v trestnom konaní. Dosadzovali ste tam svojich ľudí a oni sa zapredali, zapredali sa organizovanému zločinu. A dnes, keď vaši ľudia svedčia, ste, prirodzene, nervózni. Toto je realita, ktorú dnes žijeme, a nie to, čo sa tu snažíte vyrobiť dymové cliny, clony. A dobre viete, vy to dobre viete, že minister vnútra s tým nemá nič spoločné. Ten totiž do vyšetrovania zasahovať nemôže, ale to vy nechcete, ale ani asi neviete pochopiť, pretože vy ste pravidelne do vyšetrovania zasahovali. Či už tým, že ste dávali do toho pokyny, alebo tým, že ste si tam dosadili ľudí, ktorí vám boli poslušní nie na základe kompetencií a zákona, ale na základe priateľstva alebo nejakej podlžnosti, ktorú voči, voči vám mali. Ale pozrime sa teda, kto je všetko obvinený a kto vlastne vypovedal. Ako som povedal, nie sú to vaši, sú to, sú to vaši ľudia, nie naši ľudia. Takže pozrime sa, napríklad bývalý generálny prokurátor Dobroslav Trnka obvinený pre podozrenie zo zločinu zneužitia právomoci verejného činiteľa. Bývalý špeciálny prokurátor Dušan Kováčik, bývalý policajný prezident Tibor Gašpar. Samozrejme, chobotnica mala podstatne viac chápadiel, napríklad NAKA, ktorá by mala byť výkladnou skriňou štátu pri odhaľovaní najzávažnejšie trestnej činnosti, ale jej bývalí čelní, počúvajte pozorne, pán Blaha, jej bývalí čelní predstavitelia čelia obvineniam spáchania trestnej činnosti. Tí, ktorí by mali byť výkladnou skriňou, dnes čelia. Bývalý riaditeľ NAKA Peter Hraško, bývalý riaditeľ národnej jednotky finančnej polície Bernard Slobodník, bývalý šéf protikorupčnej jednotky Robert Krajmer, bývalý zástupca Úradu riaditeľa zvláštnych policajných činností Norbert Paksi. Ale poďme ďalej. Finančná správa, bývalý prezident Finančnej správy František Imrecze, bývalý viceprezident Finančnej správy, prezident, viceprezident Daniel Čech a bývalý šéf Kriminálneho úradu Finančnej správy pán Ľudovít Makó. A môžem pokračovať sudcami, Monika Jankovská, Vladimír Sklenka. Tuto ho obracal pán Fico zľava, sprava, normálne s ním žongloval. Neskutočné. David Lindtner, Miriam Repáková a mohol by som pokračovať. A v štátnej správe bývalý šéf Štátnych hmotných rezerv Kajetán Kičura s niekoľkými kilami zlata. Koľko, cez 200-tisíc eur mali hodnotu? Bývalý šéf PPA Juraj Kožuch, bývalá šéfka Pozemkového fondu Adriana Šklíbová. Chobotnica so svojimi chápadlami. No a taktiež oligarchovia a vplyvní podnikatelia Norbert Bödör, Jozef Brhel, Martin Kvietnik alebo Zoroslav Kollár. Všetko vaši dobrí priatelia, vaši nominanti a sponzori. (Potlesk.) Čiže zhrnuté a podčiarknuté: branie úplatkov, zneužívanie právomoci verejného činiteľa, založenie zločineckej skupiny, podvody pri verejnom obstarávaní, vydieranie, machinácie. To sú trestné činy, ktoré vyšetrovatelia nachádzajú v kauzách pod označením, ako ich poznáme Dobytkár, Očistec, Judáš, Víchrica, Mýtnik, Božie mlyny atď. Toto je obraz vášho vládnutia, toto je obraz vášho rozkladu právneho štátu, ktorý ste tu 12 rokov prácne v skrytosti vykonávali. A mnohí obvinení, z obvinených spolupracujú s políciou a dokonca svetlo sveta už uzreli aj prvé dohody o vine a treste. To znamená, že obvinený sa k trestnej činnosti priznal. A mohol by som tu o tom rozprávať ešte veľa, ale pre krátkosť času. Asi nám, pán Fico a pán Pellegrini, nechcete nahovoriť, že napríklad bývalý generálny prokurátor Dobroslav Trnka je nevinný, ktorý mal roky v trezore uloženú nahrávku Gorily svojho kamaráta, mafiána Kočnera. Alebo že by bol nevinný bývalý šéf Štátnych hmotných rezerv Kajetán Kičura s trezorom napchatých, napchatým zlatými tehlami? Je prirodzené, že vám to nesedí, pretože vy ste tieto kauzy dlhé roky zametali pod koberec, pretože tí, ktorí mali konať, nekonali a zrejme si to nechali zaplatiť. A od vás sme počúvali to, čo som povedal, stále dokola, že skutok sa nestal. Čiže môžme dnes na základe týchto skutočností opäť povedať, že páni Robert Fico a Peter Pellegrini, členovia strany SMER – SD a dnes teda jej odnože HLAS – SD, chránili mafiu, to je dnes úplne zjavné. A vy idete tu teraz opäť kriminalizovať ministra vnútra, ktorého ste už raz kriminalizovali a kriminalizovali ste ho dostatočne dlho, ale za vašej vlády súd rozhodol. Opäť, za vašej vlády súd rozhodol o jeho nevine. Ďakujem pekne. (Potlesk.) A Robert Fico tu vyťahuje, normálne jak na predstavení v cirkuse vyťahuje rôzne pamfletíky, o ktorých sa vyjadril aj pán minister vnútra, že naozaj nádherné predstavenie. Nádherné predstavenie, určite by sa nestratil, aj keby skončil s politikou pán Fico, čo teda sľúbil už dávno, od 2014. sme ho tu nemali vidieť ani kričať z opozičných lavíc, ale tak pamäť niekedy neslúži. V každom prípade proces očisty začal a pri takýchto závažných a rozsiahlych činoch ten proces očisty je, samozrejme, beh na dlhú trať. Ale tak, ako som povedal aj v úvode, je dôležité, aby orgány činné v trestnom konaní boli oddelené od zásahov politikov. Počnúc zastrašovaním, počnúc tým, čomu vy v opozícii, ktorí ste vládli, samozrejme, nerozumiete, aby mohli konať v zmysle svojich kompetencií a v zmysle zákona, aby neprekračovali svoje kompetencie ani zákon. To je aj moja požiadavka na orgány činné v trestnom konaní, ale aj na ďalšie orgány v štáte. Pretože túto spravodlivosť potrebujeme vybudovať. Potrebujeme vybudovať právny štát, ktorý ste tu naozaj roky rozkladali a ostali z neho len trosky. Ja verím tomu, že sa nám to podarí, že sa to podarí aj orgánom činných v trestnom konaní všetko vyšetriť a budeme vedieť viac, keď to príde pred súd. Pretože až vtedy my môžme vedieť, čo vyšetrovatelia vyšetrili, s akou obžalobou prichádzajú a podobne. Dnes do toho nemáme právo nijako vstupovať a to dobre, veľmi dobre viete. Takže, pán minister vnútra, za seba len pre krátkosť času ti poviem, že nedaj sa zastrašiť. Spravodlivé Slovensko stojí pri tebe a ja verím tomu, že jedného dňa sa dožijeme toho, že na Slovensku bude právny štát, kde beztrestnosť bude iba pre tých, ktorí nepáchajú trestné činy. Ďakujem pekne, skončil som. (Potlesk.)